Fflip-fflops

Math o sandalau yw fflip-fflops sydd fel arfer yn cael eu gwisgo fel dillad segura. Maent yn cynnwys gwadn fflat sy'n cael ei ddal yn llac ar y droed gan strap siâp Y sy'n pasio rhwng bys a bawd y droed a law dwy ochr y droed, neu gall fod yn sylfaen galed gydag un strap ar draws holl fysedd y droed. Mae'r math hwn o esgid wedi ei gwisgo gan bobl o amryw ddiwylliannau ar draws y byd, ac yn dyddio yn ôl i ddyddiau'r Hen Aifft. Byddai'r Hen Roegiaid a'r Rhufeiniaid hefyd yn gwisgo sandalau tebyg i hyn. Gwnaed fersiynau cynnar o fflip-fflops o amrywiaeth o ddeunyddiau, gan gynnwys papyrus a dail palmwydd. Roedd Masai Affrica yn eu gwneud allan o groen anifail. Yn India, roeddynt yn cael eu gwneud o bren. Yn Tsieina a Japan, defnyddiwyd gwellt reis. Defnyddiwyd dail y planhigyn sisal i wneud cortyn ar gyfer sandalau yn Ne America, tra bod brodorion Mecsico yn defnyddio'r planhigyn yucca. Mae fflip-fflop modern yn tarddu o'r zōri o Japan. Daethant yn boblogaidd yn yr Unol Daleithiau ar ôl yr Ail Ryfel Byd wrth i filwyr fynd â hwy yn ôl gyda hwy adref. Daethant yn esgidiau haf poblogaidd o ddechrau'r 1960au ymlaen. Mae'r term fflip-fflop wedi'i ddefnyddio yn Saesneg fel enw i'r math hwn o sandal ers y 1960au. Mae'n onomatopoeia o'r sain a wnaed gan y sandalau wrth gerdded ynddynt. Cânt eu hadnabod wrth amrywiaeth o enwau eraill ledled y byd, Fe'u gelwir yn 'thongs' yn Awstralia, 'jandala' yn Seland Newydd, 'slops' yn Ne Affrica a 'tsinelas' neu 'step-in' yn y Philipinau. Gelwir hwy yn 'dép tông' neu 'dép xỏ ngón' yn Fietnam, 'chinelos' ym Mrasil, 'japonki' yng Ngwlad Pwyl, 'dacas' yn Somalia, 'sayonares' (σαγιονάρες) yng Ngwlad Groeg, 'slippers' yn Hawaii, y Bahamas, Trinidad a Tobago a'r Iseldiroedd, 'infradito' yn yr Eidal, 'djapanki' (джапанки) ym Mwlgaria, 'charlie wote' yn Ghana, 'japanke' yn Croatia a 'vietnamki' yn Rwsia ac Wcráin, 'yezenes' yn Latfia. Fe'u cyflwynwyd gan Bata yn India o dan yr enw brand sliperi Hawaii ac maent yn hynod boblogaidd yno.